Сигорни Уийвър
Сиго̀рни Уийвър (; истинско име Сюзан Александра Уийвър, ) е американска актриса. Най-известната ѝ роля е във филма „Пришълецът“ и продълженията му.

Биография

Произход и образование 
Родена е на 8 октомври 1949 г. в Ню Йорк, САЩ. Дъщеря е на президента на телевизионната компания NBC Силвестър Уийвър и на актрисата Елизабет Инглис. През 1962 г. семейството ѝ за кратко се мести в Сан Франциско, а по-късно – в Кънектикът, където Сюзан посещава частно средно женско училище. През 1963 г., вдъхновена от героиня от романа на Ф. Скот Фицджералд „Великият Гетсби“, Сюзан променя името си на Сигорни.

През 1967 г., след завършване на училището, Сигорни заминава за няколко месеца за Израел, където живее в кибуц.

Въпреки високия си ръст (1.82) решава да стане актриса и завършва престижната школа за драматично изкуство към Йейлския университет.

Кариера 
Играе на сцената на Бродуей. За пръв път се появява на екрана, когато дебютира с роля във филма на Уди Алън „Ани Хол“ (1977). Героинята ѝ се появява на екран за шест секунди.

Става известна с ролята на лейтенант Рипли от филма на ужасите на Ридли Скот „Пришълецът“ (1979). Впоследствие участва и в продълженията на този филм.

Превъплъщава се в персонажи на еманципирани, волеви и силни жени във филми, като „Очевидец“ (1981), „Годината на опасния живот“ (1982), „Горили в мъглата“ (1988, номинация за Оскар), „Имитаторът“ (1995). Играе комедийни и сатирични роли във филми като „Ловци на духове“ (1984), френския „Една жена или две“ (1985), „Работещо момиче“ (1988, номинация за Оскар), „Дейв“ (1993), „Галактическа мисия“ (1999) и „Фатални жени“ (2001). За участието си в „Пришълците“ (1986) попада за първи път сред номинираните за Оскар. Съпродуцент е на продукцията за филма „Пришълците 3“ (1992). През 1997 г. играе Рипли в четвъртата и последна част на поредицата.

Следват филми с нейното участие „Дупки“ (2003), „Аватар“ (2009), „Пак ли ти?“ (2010) и „Търсенето на Дори“ (2016).

Награди 
Уийвър печели две награди Златен глобус, награда от Британската филмова академия, от Академията за научно-фантастични филми и филми на ужасите. Три пъти е номинирана за Оскар.

Личен живот 
Съпруг на Сигорни Уийвър е театралният режисьор Джим Симпсън, по-млад от нея с 6 години. През 1990 г. им се ражда дъщеря, Шарлът.

Избрана филмография

Източници

Външни препратки 

 
 

Американски актриси
Американски озвучаващи актриси
Американски театрални актьори и актриси
Носители на Златен глобус
Носители на награда BAFTA
Носители на награда „Сатурн“
Станфордски университет
Възпитаници на Йейлския университет
Американски общественици
Родени в Ню Йорк